Sklep II Ips 61/2006
Sodna praksa Vrhovnega sodišča, 2007-09-27

dovoljenost revizije - vrednost spornega predmeta - zavrženje revizije

Ker vrednost izpodbijanega dela pravnomočne sodbe sodišča druge stopnje ne presega 4.177,93 EUR je bilo treba revizijo v skladu s 377. členom ZPP zavreči.

Tožnik je bil hudo telesno poškodovan v prometni nesreči dne 29.6.1994. Zaradi prehitevanja s premajhno bočno razdaljo ga je kot voznika kolesa z motorjem zbil voznik tovornega vozila, zavarovanec tožene stranke. S pravnomočno sodbo je bilo ugotovljeno, da za nastalo škodo odgovarja tožena stranka v celoti. Sodišče prve stopnje je tožniku za do sedaj pretrpljene in bodoče duševne bolečine zaradi zmanjšanja življenjske aktivnosti prisodilo odškodnino v višini 3.000.000 SIT, za strah 450.000 SIT, za duševne bolečine zaradi skaženosti 250.000 SIT in iz naslova telesnih bolečin in neugodnosti v zvezi z zdravljenjem 4.300.000 SIT. Pritožbeno sodišče pa je po pritožbi tožnika odškodnino zvišalo za 2.000.000 SIT za do sedaj pretrpljene in bodoče duševne bolečine zaradi zmanjšanja življenjske aktivnosti, za 250.000 SIT iz naslova strahu, za 450.000 SIT za duševne bolečine zaradi skaženosti in za 1.700.000 SIT za telesne bolečine in neugodnosti v zvezi z zdravljenjem. Tožnikov zahtevek za priznanje odškodnine v presežku je sodišče zavrnilo.

Tožeča stranka je vložila revizijo proti sodbi sodišča druge stopnje in uveljavlja revizijski razlog zmotne uporabe materialnega prava. Opirajoč se na izvedenski mnenji dr. M. S. in dr. M. K. revident z dodatnim pojasnjevanjem posledic škodnega dogodka zahteva, da sodišče zviša prisojeno odškodnino za nepremoženjsko škodo za nadaljnjih 3.600.000 SIT, in sicer za 3.000.000 SIT iz naslova duševnih bolečin zaradi zmanjšanja življenjske aktivnosti, za 300.000 SIT iz naslova odškodnine za primarni in sekundarni strah ter za 300.000 SIT iz naslova duševnih bolečin zaradi skaženosti.

Revizija je bila po 375. členu Zakona o pravdnem postopku (Ur. l. RS, št. 26/99 do 43/06; v nadaljevanju ZPP) vročena nasprotni stranki ter Vrhovnemu državnemu tožilstvu Republike Slovenije.

V premoženjskih sporih je revizijo v skladu z drugim odstavkom 367. člena ZPP dovoljeno vložiti le, če vrednost izpodbijanega dela pravnomočne sodbe sodišča druge stopnje presega 4172,93 EUR (prej milijon tolarjev).

Revident izpodbija le višino prisojene odškodnine za nepremoženjsko škodo. V pritožbi je tožnik zahteval zvišanje prisojene odškodnine za nepremoženjsko škodo za nadaljnjih 20.864,63 EUR (prej 5.000.000 SIT), iz sodbe sodišča druge stopnje pa izhaja, da je bilo pritožbi tožnika v večjem delu ugodeno in odškodnina za nepremoženjsko škodo zvišana za dodatnih 18.360,87 EUR (prej 4.400.000 SIT). S sodbo druge stopnje je bilo torej pravnomočno zavrnjenih pritožbeno še spornih 2.503,75 EUR (prej 600.000 SIT).

Ker vrednost izpodbijanega dela pravnomočne sodbe sodišča druge stopnje ne presega 4172,93 EUR, je bilo treba revizijo v skladu s 377. členom ZPP zavreči.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep II Ips 707/2009, enako tudi VS RS Sklep II Ips 846/2009, VS RS Sklep II Ips 760/2009, VS RS Sklep II Ips 685/2009, VS RS Sklep II Ips 490/2009